Malema: AfriForum-klagte teen hom 'mors van tyd' | Netwerk24
Deur Sarel van der Walt 10 September 2019 19:02
Julius Malema, EFF-leier, sê AfriForum moet op sy plek gesit word omdat aanklagte teen hom en die EFF net hul politieke agenda bevorder.
Dié aanklagte weerhou die EFF daarvan om die werklike probleme in die land te pak. "Dit is net 'n mors van tyd."
'n EFF-ondersteuner met 'n plakkaat Dinsdag buite die hoofkantoor van die Valke in Pretoria waar Julius Malema, EFF-leier, 'n afspraak met die Valke gehad het. Foto: Sarel van der Walt
Malema het dié uitlatings gemaak by die hoofkantoor van die Valke in Weavindpark, Pretoria, waar die Valke hom wou spreek oor 'n voorval verlede jaar in die Oos-Kaap waar hy glo 'n vuurwapen in 'n openbare plek afgevuur het.
Hy het geweier om 'n waarskuwingsverklaring af te lê.
Die nasionale vervolgingsgesag (NVG) het verlede week aangekondig hy gaan Malema en die party se woordvoerder, dr. Mbuyiseni Ndlozi, vervolg.
Dit kom ná die beweerde aanranding van 'n polisiekolonel by die begrafnisdiens van Winnie Madikizela-Mandela in April verlede jaar in Johannesburg.
EFF-ondersteuners dans Dinsdagoggend voor die hoofkantoor van die Valke in Pretoria. Foto: Sarel van der Walt
AfriForum het in Julie aangekondig dat hy die hof gaan nader met 'n mandamus-aansoek om die NVG te verplig om besluite te neem oor die vervolging van Malema rakende dié en twee ander hangende sake teen hom.
Van Malema se ondersteuners het Dinsdag plakkate gehad waarop hulle AfriForum waarsku "ons hou julle dop".
Daar was ook 'n plakkaat wat gelui het "NVG, los ons opperbevelvoerder uit".
Malema sê die kolonel op die begrafnis het probeer om hom te keer om by die graf uit te kom.
"Hy was 'n groot wit Afrikanerman wat probeer het om mý te keer om Winnie Mandela te begrawe.
"Ek moes langs die kis wees en geen wit man sou my keer om haar te begrawe nie.
"As ek daarvoor tronk toe moet gaan, laat dit so wees, maar geen wit man sou my stop nie. Nie daardie dag nie en nie op enige ander dag nie."
Malema ontken hy het die kolonel aangerand, maar hy is nou spyt hy het nie.
"Dit (die klagte teen hom) is nog 'n voorval waarin daar 'n grap van ons regstelsel gemaak word."
Malema sê besluite om te vervolg word dikwels gegrond op politieke besluite en 'n vrees vir "regse elemente" soos AfriForum, pleks van om die wette toe te pas.
Nadat hy met joernaliste gepraat het, het Malema sy ondersteuners gaan toespreek en AfriForum opnuut aangeval.
Kallie Kriel, uitvoerende hoof van AfriForum, sê AfriForum se enigste agenda hier is dat niemand verhewe bo die reg moet wees nie.
"As enigiemand die wet oortree, moet hulle aangekla word. Die klagte teen hom het niks met politiek te doen nie. Malema is in 'n benarde posisie en is in groot moeilikheid. Hy probeer nou om die skuld op ons te pak," sê Kriel.